
[bookmark: TextBodyBegin]Európsky parlament,
–	so zreteľom na všeobecný rozpočet Európskej únie na rozpočtový rok 2024[footnoteRef:1], [1:  	Ú. v. EÚ L, 2024/207, 22.2.2024, ELI: http://data.europa.eu/eli/budget/2024/207/oj.] 

–	so zreteľom na konsolidovanú ročnú účtovnú závierku Európskej únie za rozpočtový rok 2024 (COM(2025)0359 – C10‑0148/2025)[footnoteRef:2], [2:  	Ú. v. EÚ C, C/2025/4944, 13.10.2025, ELI: http://data.europa.eu/eli/C/2025/4944/oj.] 

–	so zreteľom na výročnú správu Súdneho dvora Európskej únie pre orgán udeľujúci absolutórium o vnútorných auditoch vykonaných v roku 2024,
–	so zreteľom na výročnú správu Dvora audítorov o plnení rozpočtu za rozpočtový rok 2024 spolu s odpoveďami inštitúcií[footnoteRef:3], [3:  	Ú. v. EÚ C, C/2025/5409, 8.10.2025, ELI: http://data.europa.eu/eli/C/2025/5409/oj.] 

–	so zreteľom na vyhlásenie o vierohodnosti[footnoteRef:4] vedenia účtov a zákonnosti a správnosti príslušných operácií, ktoré poskytol Dvor audítorov za rozpočtový rok 2024 v súlade s článkom 287 Zmluvy o fungovaní Európskej únie, [4:  	Ú. v. EÚ C, C/2025/5407, 13.10.2025, ELI: http://data.europa.eu/eli/C/2025/5407/oj.] 

–	so zreteľom na článok 314 ods. 10 a články 317, 318 a 319 Zmluvy o fungovaní Európskej únie,
–	so zreteľom na nariadenie Európskeho parlamentu a Rady (EÚ, Euratom) 2018/1046 z 18. júla 2018 o rozpočtových pravidlách, ktoré sa vzťahujú na všeobecný rozpočet Únie, o zmene nariadení (EÚ) č. 1296/2013, (EÚ) č. 1301/2013, (EÚ) č. 1303/2013, (EÚ) č. 1304/2013, (EÚ) č. 1309/2013, (EÚ) č. 1316/2013, (EÚ) č. 223/2014, (EÚ) č. 283/2014 a rozhodnutia č. 541/2014/EÚ a o zrušení nariadenia (EÚ, Euratom) č. 966/2012[footnoteRef:5], a najmä na jeho články 59, 118, 260, 261 a 262, [5:  	Ú. v. EÚ L 193, 30.7.2018, s. 1, ELI: http://data.europa.eu/eli/reg/2018/1046/oj.] 

–	so zreteľom na nariadenie Európskeho parlamentu a Rady (EÚ, Euratom) 2024/2509 z 23. septembra 2024 o rozpočtových pravidlách, ktoré sa vzťahujú na všeobecný rozpočet Únie[footnoteRef:6], a najmä na jeho články 59, 118, 266, 267 a 268, [6:  	Ú. v. EÚ L, 2024/2509, 26.9.2024, ELI: http://data.europa.eu/eli/reg/2024/2509/oj.] 

–	so zreteľom na článok 102 a prílohu V k rokovaciemu poriadku,
–	so zreteľom na stanovisko Výboru pre právne veci,
–	so zreteľom na správu Výboru pre kontrolu rozpočtu (A10-0055/2026),
1.	udeľuje tajomníkovi Súdneho dvora absolutórium za plnenie rozpočtu Súdneho dvora Európskej únie za rozpočtový rok 2024;
2.	uvádza svoje poznámky v priloženom uznesení;
3.	poveruje svoju predsedníčku, aby postúpila toto rozhodnutie a uznesenie, ktoré je jeho neoddeliteľnou súčasťou, Súdnemu dvoru Európskej únie, Rade, Komisii a Dvoru audítorov a aby zabezpečila ich uverejnenie v Úradnom vestníku Európskej únie (v sérii L).

2. Uznesenie Európskeho parlamentu z 29. apríla 2026 s poznámkami, ktoré je neoddeliteľnou súčasťou rozhodnutia o absolutóriu za plnenie všeobecného rozpočtu Európskej únie za rozpočtový rok 2024, oddiel IV – Súdny dvor Európskej únie (2025/2148(DEC))
Európsky parlament,
–	so zreteľom na svoje rozhodnutie o absolutóriu za plnenie všeobecného rozpočtu Európskej únie za rozpočtový rok 2024, oddiel IV – Súdny dvor Európskej únie,
–	so zreteľom na článok 102 rokovacieho poriadku a prílohu V k rokovaciemu poriadku,
–	so zreteľom na stanovisko Výboru pre právne veci,
–	so zreteľom na správu Výboru pre kontrolu rozpočtu (A10-0055/2026),
A.	keďže v súvislosti s postupom udelenia absolutória chce orgán udeľujúci absolutórium podčiarknuť mimoriadny význam ďalšieho posilňovania demokratickej legitimity inštitúcií Únie zvyšovaním transparentnosti a zodpovednosti a zavedením koncepcie zostavovania rozpočtu podľa výkonnosti a dobrého riadenia ľudských zdrojov;
B.	keďže Súdny dvor Európskej únie (ďalej len „Súdny dvor“) je súdny orgán Únie, ktorého úlohou je zabezpečovať súlad s právom Únie, a to tak, že dohliada na jednotný výklad a uplatňovanie zmlúv a zabezpečuje zákonnosť opatrení, ktoré prijímajú inštitúcie, orgány, úrady a agentúry Únie;
C.	keďže Súdny dvor pomáha zachovávať hodnoty Únie a prostredníctvom svojej judikatúry sa usiluje o budovanie Európy, pričom sa naďalej zodpovedá občanom prostredníctvom právnej istoty, konzistentnosti judikatúry a dodržiavania obmedzení súdneho výkladu;
D.	keďže Súdny dvor tvoria dva súdy: Súdny dvor a Všeobecný súd;
E.	keďže Európsky parlament a Rada zmenili v roku 2024 Protokol č. 3 o štatúte Súdneho dvora Európskej únie (ďalej len „štatút“)[footnoteRef:7] v súvislosti s prenosom právomoci vydávať prejudiciálne rozhodnutia v osobitných oblastiach na Všeobecný súd; [7:  	Nariadenie Európskeho parlamentu a Rady (EÚ, Euratom) 2024/2019 z 11. apríla 2024, ktorým sa mení Protokol č. 3 o štatúte Súdneho dvora Európskej únie (Ú. v. EÚ L, 2024/2019, 12.8.2024, ELI: http://data.europa.eu/eli/reg/2024/2019/oj).] 

1.	konštatuje, že rozpočet Súdneho dvora patrí do okruhu 7 VFR „Európska verejná správa“, ktorý v roku 2023 predstavoval 13,3 miliardy EUR (čo predstavuje 6,9 % celkového rozpočtu Únie); konštatuje, že rozpočet Súdneho dvora vo výške približne 0,5 miliardy EUR predstavuje približne 3,76 % celkových administratívnych výdavkov Únie, čo je pokles z 3,9 % v roku 2023; zdôrazňuje, že v prípadoch vyšetrovania týkajúcich sa rozpočtu Únie musia všetky príslušné orgány v plnej miere dodržiavať zásady riadneho procesu a základné práva; 
2.	konštatuje, že Európsky dvor audítorov (ďalej len „Dvor audítorov“) vo svojej výročnej správe za rozpočtový rok 2024 (ďalej len „správa Dvora audítorov“) preskúmal vzorku 70 operácií v rámci okruhu „Administratíva“, čo je rovnaký počet ako v roku 2023; Dvor audítorov ďalej uvádza, že administratívne výdavky zahŕňajú výdavky na ľudské zdroje vrátane výdavkov na dôchodky, ktoré v roku 2024 predstavovali približne 69 % celkových administratívnych výdavkov, a výdavky na budovy, zariadenie, energie, komunikáciu a informačné technológie (IT) a že z jeho dlhoročnej práce vyplýva, že tieto výdavky sú celkovo nízkorizikové;
3.	konštatuje, že 16 (23 %) zo 70 operácií obsahovalo chyby, ale že Dvor audítorov na základe troch vyčíslených chýb odhaduje, že chybovosť bola pod prahom významnosti; konštatuje, že v správe Dvora audítorov nie sú uvedené žiadne konkrétne problémy týkajúce sa Súdneho dvora;
Rozpočtové a finančné riadenie
4.	konštatuje, že rozpočet pridelený Súdnemu dvoru v roku 2024 dosahoval 503 837 531 EUR, čo predstavovalo zvýšenie o 3,66 % v porovnaní s rokom 2023; konštatuje, že toto zvýšenie súviselo najmä s úpravami platov predpokladanými na rok 2024;
5.	konštatuje, že výdavky na zamestnancov predstavujú takmer 80 % rozpočtu Súdneho dvora a že aktualizácie platov v roku 2024 prekročili pôvodné prognózy; zdôrazňuje, že hoci tieto zvýšenia boli absorbované bez dodatočného zvýšenia rozpočtu, ich opakujúca sa povaha vyvoláva otázky, pokiaľ ide o strednodobú rozpočtovú udržateľnosť v rámci obmedzení súčasného VFR; vyzýva na posilnenie viacročného plánovania pracovnej sily a výdavkov bez toho, aby sa narušila nezávislosť súdnictva;
6.	na základe odpovedí Súdneho dvora na dotazník týkajúci sa absolutória za rok 2024 konštatuje, že celková predbežná miera plnenia rozpočtu na konci roka 2024 bola 97,72 %, t. j. rovnaká ako v roku 2023, pričom konečná miera plnenia za rok 2024 bude k dispozícii na konci roka 2025; konštatuje, že rozpočtovému orgánu boli predložené tri presuny v súlade s článkom 29 nariadenia o rozpočtových pravidlách s cieľom posilniť rozpočtové riadky „Nákup, prevádzka a údržba technického a programového vybavenia“, „Zariadenia starostlivosti o deti“ a „Budovy“ z iných rozpočtových riadkov, najmä z riadka „Platy a príspevky“ pre zamestnancov;
7.	súhlasí s tým, že schopnosť Súdneho dvora reagovať na čoraz väčšie pracovné zaťaženie prešla ťažkou skúškou na jednej strane v dôsledku usmernení Komisie pre prípravu rozpočtu, ktoré obmedzujú zvýšenie všetkých výdavkov nesúvisiacich s platmi na maximálne 2 % a odrádzajú od žiadostí o nové pracovné miesta, a na druhej strane v dôsledku toho, že úrad EPSO neposkytol inštitúciám Únie primerane veľkú skupinu úspešných uchádzačov z výberových konaní, z ktorých by mohli prijímať zamestnancov; okrem toho konštatuje, že inflačné účinky nezákonnej útočnej vojny Ruska proti Ukrajine naďalej vytvárali na Súdny dvor rozpočtový tlak, napríklad prostredníctvom rastúcich nákladov na služobné cesty alebo zvýšenia cien zmluvného tovaru a služieb; vyjadruje Súdnemu dvoru uznanie za jeho opatrenia na zmiernenie takýchto účinkov znížením počtu služobných ciest, obmedzením výdavkov na energiu a predovšetkým stanovením priorít projektov pri vypracúvaní rozpočtových odhadov; uznáva, že je potrebné, aby všetky inštitúcie Únie zlepšili svoje rozpočtové riadenie tým, že pri uzatváraní zmlúv s poskytovateľmi služieb zohľadnia aj cenovú volatilitu, najmä v odvetví energetiky; vyzýva Súdny dvor, aby pokračoval v zlepšovaní nákladovej efektívnosti a aktívneho rozpočtového plánovania s cieľom zachovať kvalitu súdnictva v rámci dostupných zdrojov;
8.	konštatuje mierne predĺženie priemerného času potrebného na úhradu z 23,1 dňa v roku 2023 na 23,7 dňa v roku 2024 a zvýšenie podielu faktúr prijatých elektronicky z 81 % v roku 2023 na 88 % v roku 2024; na základe opatrení Súdneho dvora prijatých v nadväznosti na pripomienky uvedené v uznesení Európskeho parlamentu o absolutóriu za rok 2023 (ďalej len „správa o následných opatreniach“) konštatuje, že v prípade faktúr súvisiacich s externým prekladom je platba podmienená procesom revízie, ktorý je potrebný na zabezpečenie požadovanej vysokej kvality prekladu;
9.	s uspokojením konštatuje, že jeho rozpočet na služobné cesty členov a zamestnancov Súdneho dvora sa už druhý rok po sebe znížil zo 638 000 EUR v roku 2023 na 616 000 EUR v roku 2024, čo predstavuje zníženie približne o 3,44 %;
Vnútorné riadenie, výkonnosť a vnútorná kontrola
10.	na základe odpovedí Súdneho dvora na dotazník týkajúci sa absolutória za rok 2024 s uznaním berie na vedomie úsilie, ktoré Súdny dvor vynaložil na dokončenie reformy súdnictva s cieľom čiastočne presunúť právomoc vydávať prejudiciálne rozhodnutia zo Súdneho dvora na Všeobecný súd a umožniť vykonávanie nového regulačného rámca od 1. októbra 2024; v tejto súvislosti berie na vedomie reorganizáciu štruktúry Všeobecného súdu, zmenu rokovacieho poriadku Súdneho dvora, prijatie nového súboru praktických pravidiel Všeobecného súdu na vykonávanie rokovacieho poriadku, prijatie nového rozhodnutia o podávaní a doručovaní procesných písomností prostredníctvom aplikácie e-Curia, vývoj nového softvéru („jednotné kontaktné miesto“) na rýchlu analýzu a spracovanie vecí, väčšiu efektívnosť a kvalitu výsledkov súdnych konaní a harmonizáciu postupov registrov Súdneho dvora a Všeobecného súdu v roku 2024; s uznaním konštatuje, že počas prvých troch mesiacov po nadobudnutí účinnosti reformy už bolo na Všeobecný súd prenesených 19 prejudiciálnych rozhodnutí, čo predstavuje prvé výsledky smerom k vyváženejšiemu rozdeleniu pracovného zaťaženia medzi oba súdy; konštatuje, že jedinými dodatočnými nákladmi spojenými s vykonávaním reformy súdnictva boli náklady súvisiace s IT na vytvorenie jednotného kontaktného miesta vo výške približne 805 000 EUR, pričom pokiaľ ide o zamestnancov, reforma zostala rozpočtovo neutrálna vďaka presunu pracovných miest a povinností v rámci inštitúcie; vyzýva Súdny dvor, aby podal správu o konkrétnom vplyve reformy súdnictva na efektívnosť, trvanie konaní a rozdelenie pracovného zaťaženia medzi Súdnym dvorom a Všeobecným súdom vrátane vplyvu digitálnych nástrojov na čas spracovania a rovnováhu pracovného zaťaženia; vyzýva Súdny dvor, aby v súvislosti s ďalším postupom udeľovania absolutória predložil komplexné ex post hodnotenie reformy;
11.	konštatuje, že v roku 2024 Súdny dvor rozhodol v 12 veciach týkajúcich sa zásady prednosti práva Únie, z toho v desiatich veciach šlo o prejudiciálne rozhodnutia a v dvoch veciach o prípady nesplnenia povinnosti; pripomína zásadný význam zásady prednosti práva Únie, ktorá zabezpečuje jednotný výklad a uplatňovanie práva Únie vo všetkých členských štátoch a chráni právny štát ako základnú hodnotu Únie; dôrazne potvrdzuje, že prednosť práva Únie je základným kameňom právneho poriadku Únie, a zdôrazňuje kľúčovú úlohu Súdneho dvora pri presadzovaní právneho štátu v celej Únii; konštatuje, že v článku 4 ods. 2 Zmluvy o Európskej únii sa stanovuje, že „Únia rešpektuje rovnosť členských štátov pred zmluvami, ako aj ich národnú identitu, obsiahnutú v ich základných, politických a ústavných systémoch vrátane regionálnych a miestnych samospráv“;
12.	na základe odpovedí Súdneho dvora na dotazník týkajúci sa absolutória za rok 2024 konštatuje, že v roku 2024 bolo Súdnemu dvoru predložených 920 nových vecí (oproti 821 veciam v roku 2023), z ktorých 62,30 % tvorili návrhy na začatie prejudiciálneho konania, pričom v 277 veciach šlo o odvolania proti rozhodnutiam Všeobecného súdu; konštatuje, že Všeobecný súd zaznamenal výrazný pokles počtu nových vecí z 1 271 v roku 2023 na 786 v roku 2024, z ktorých 35,88 % tvorili žaloby o neplatnosť aktov inštitúcií Únie, 34,10 % sa týkalo žalôb týkajúcich sa duševného vlastníctva a 9,67 % sa týkalo sporov medzi inštitúciami Únie a ich zamestnancami;
13.	súhlasí so Súdnym dvorom, že Komisia ako strážkyňa zmlúv by mala monitorovať, ako členské štáty dodržiavajú rozsudky Súdneho dvora; opakuje svoju výzvu adresovanú Súdnemu dvoru, aby prísne v medziach svojej úlohy stanovil mechanizmus na identifikáciu najlepších a nesprávnych postupov členských štátov;
14.	berie na vedomie zvýšenie počtu vecí, ktoré uzavrel Všeobecný súd, z 904 v roku 2023 na 922 v roku 2024 a zvýšenie počtu vecí, ktoré uzavrel Súdny dvor, zo 783 v roku 2023 na 863 v roku 2024, pričom toto zvýšenie bolo spôsobené čiastočným nahradením sudcov a generálnych advokátov Súdneho dvora, ku ktorému dochádza každé tri roky a ktoré sa uskutočnilo v roku 2024; ďalej berie na vedomie zvýšenie počtu prejednávaných vecí na Súdnom dvore z 1 149 v roku 2023 na 1 206 v roku 2024 a zníženie počtu prejednávaných vecí na Všeobecnom súde z 1 438 v roku 2023 na 1 302 v roku 2024 (vrátane súboru 404 v podstate totožných vecí, ktoré sa počítajú ako jedna vec), čiastočne v dôsledku uzavretia určitých veľkých skupín vecí; 
15.	zároveň víta skrátenie priemerného času potrebného na vydanie rozhodnutí vo veciach v rámci naliehavého postupu na Súdnom dvore, ktorý sa zo 4,3 mesiaca v roku 2023 skrátil na 3,3 mesiaca v roku 2024;
16.	konštatuje, že priemerná dĺžka konaní vo veciach uzavretých Súdnym dvorom v roku 2024 bola 17,7 mesiaca v porovnaní so 16,1 mesiaca v roku 2023, pričom príslušné predĺženie približne o šesť týždňov bolo spôsobené zložitosťou a rozsiahlosťou niektorých spisov (ako sú žaloby podané v roku 2020 proti tzv. balíku Únie v oblasti mobility a uzavreté v roku 2024); konštatuje, že priemerný čas trvania konaní vo veciach ukončených rozsudkom alebo uznesením Všeobecného súdu sa predĺžil z 18,2 mesiaca v roku 2023 na 18,5 mesiaca v roku 2024; zdôrazňuje, že včasnosť súdnych konaní musí zostať hlavným cieľom výkonnosti, keďže ich nadmerná dĺžka priamo ovplyvňuje právnu istotu občanov, vnútroštátnych súdov a hospodárskych subjektov;
17.	vyzýva Súdny dvor, aby v spolupráci s vnútroštátnymi súdmi preskúmal praktické nástroje usmerňovania (usmernenia, referenčné vzory pre prejudiciálne konania, online školenia) na podporu jasnej a cielenej formulácie otázok položených v prejudiciálnych rozhodnutiach, čím sa zníži riziko zbytočných alebo nadmerne dlhých konaní;
18.	vyjadruje Súdnemu dvoru uznanie za nárast zaznamenaný pri používaní aplikácie e-Curia, pričom počet účtov otvorených vnútroštátnymi súdmi sa zvýšil zo 451 v roku 2023 na 566 v roku 2024 a percentuálny podiel procesných písomností podaných prostredníctvom aplikácie e-Curia dosiahol na Súdnom dvore 91 % a na Všeobecnom súde 96 %;
19.	víta prístup založený na výkonnosti, ktorý vypracoval Súdny dvor a ktorý mu umožňuje prijímať rozhodnutia na základe úrovne dosiahnutia jeho cieľov meraných prostredníctvom súboru ukazovateľov pracovného zaťaženia a operačných ukazovateľov (napr. nákladová efektívnosť, miera dokončenia projektov, spokojnosť používateľov a optimalizácia zdrojov) prispôsobených každému oddeleniu; konštatuje, že kľúčové ukazovatele výkonnosti, ktoré používa Súdny dvor, sa týkajú širokej škály osobitných oblastí na účel podpory piatich cieľov v oblasti riadenia v súvislosti s riadnym fungovaním oboch súdov, a to digitalizácie a vznikajúcich technológií, otvorenosti a transparentnosti, mnohojazyčnosti a riadenia ľudských zdrojov; zdôrazňuje, že je potrebné, aby Súdnemu dvoru zabezpečil, aby boli tieto ukazovatele transparentné, orientované na výsledky a pravidelne preskúmavané s cieľom podporiť účinné riadenie a zodpovednosť;
20.	víta jeho prístup, ktorý v roku 2024 prešiel revíziou, pokiaľ ide o návratnosť investícií do inovačných iniciatív, a to zohľadnením hodnotenia nákladov prostredníctvom parametrov, ako je vykonávanie a personálne úsilie, ročná údržba, náklady na dodávateľov a iné druhy nákladov, ako aj hodnotenie prínosov prostredníctvom parametrov, ako sú predpokladané zisky, strategické výhody a počet dotknutých používateľov; konštatuje, že Súdny dvor v roku 2024 vykonal aj dôkladnú revíziu svojho systému na sledovanie riadenia projektov a finančné sledovanie projektov s cieľom zabezpečiť úplné podávanie správ a kontrolu nad poradenskými službami v oblasti digitalizácie fakturovanými na základe času do roku 2025; vyzýva Súdny dvor, aby o tejto záležitosti priebežne informoval orgán udeľujúci absolutórium;
21.	na základe správy Súdneho dvora o vnútornom audite za rok 2024 (ďalej len „interná správa“) konštatuje, že hlavné audítorské činnosti, ktoré vykonalo oddelenie Súdneho dvora pre vnútorný audit v roku 2024, sa týkali auditu projektu Súdneho dvora na modernizáciu jeho opatrení v oblasti bezpečnosti infraštruktúry a projektov v oblasti inventúry majetku, ako aj troch štúdií: štúdie o zmenách v potrebách ľudského kapitálu Súdneho dvora v ére generatívnej umelej inteligencie, štúdie o kompetenciách organizácií a ich zamestnancov v meniacom sa prostredí a štúdie o dobrých podmienkach zamestnancov a vznikajúcich technológiách; na základe internej správy s uznaním konštatuje, že príslušné útvary prijali opatrenia na vykonanie audítorských odporúčaní – často ešte pred ukončením auditov; ďalej konštatuje, že v súvislosti s programom na rok 2024 prebiehala v roku 2025 práca na audite licencií v oblasti IT a na poslednej časti auditu riadenia nákupu nábytku a vybavenia; konštatuje, že nahlásený aktuálny stav auditu riadenia nákupu nábytku a vybavenia zostal počas dvoch po sebe nasledujúcich vykazovaných období nezmenený; vyzýva Súdny dvor, aby v budúcnosti v tabuľkovom formáte predložil aktuálne informácie o monitorovaní opatrení prijatých na základe odporúčaní vnútorného auditu a uviedol, v akom stave je vykonávanie každého opatrenia a odporúčania;
Ľudské zdroje, rovnosť a dobré pracovné podmienky zamestnancov
22.	konštatuje, že na konci roka sa celkový počet úradníkov zvýšil z 1 340 (58 %) v roku 2023 na 1 354 (60 %) v roku 2024, počet dočasných zamestnancov sa znížil zo 765 (33 %) v roku 2023 na 740 (33 %) v roku 2024 a počet zmluvných zamestnancov sa znížil zo 198 (9 %) v roku 2023 na 173 (7 %) v roku 2024; konštatuje, že miera obsadenosti pracovných miest sa mierne znížila z 97,11 % v roku 2023 na 96,70 % v roku 2024 a ročná fluktuácia zamestnancov sa znížila zo 6,54 % v roku 2023 na 6,32 % v roku 2024, pričom 41 % odchodov zamestnancov súviselo s dôchodkom;
23.	konštatuje, že Súdny dvor sa skladá z 27 sudcov a 11 generálnych advokátov a Všeobecný súd sa skladá z 54 sudcov; ďalej konštatuje, že deväť nových sudcov na Súdnom dvore a dvaja noví sudcovia na Všeobecnom súde sa ujali funkcie z dôvodu čiastočného nahradenia v roku 2024; vyjadruje poľutovanie nad tým, že rodové zloženie na Súdnom dvore a Všeobecnom súde je naďalej veľmi nevyvážené; oceňuje list predsedu Všeobecného súdu predsedovi Konferencie zástupcov členských štátov v roku 2024, v ktorom vyzýva členské štáty, aby pri navrhovaní kandidátov na nahradenie sudcov a generálnych advokátov zohľadnili potrebu rodovej rovnováhy; opätovne vyzýva členské štáty, aby pri navrhovaní kandidátov na nahradenie sudcov zohľadnili potrebu rodovej rovnováhy a zároveň zabezpečili, aby nominácie boli naďalej založené na kritériách zásluh, kvalifikácie a nezávislosti;
24.	konštatuje, že v roku 2024 personál Súdneho dvora tvorilo 60,70 % žien a 39,30 % mužov; konštatuje, že zastúpenie žien bolo najvyššie v platových triedach asistentov (69,14 %), zatiaľ čo, bohužiaľ, najnižšie bolo na pozíciách vyššieho manažmentu (35,71 %); ďalej konštatuje zvýšenie podielu žien na pozíciách stredného manažmentu zo 43,33 % v roku 2023 na 51,61 % v roku 2024; na základe správy o riadení povoľujúceho úradníka vymenovaného delegovaním za rok 2024 s uspokojením konštatuje rastúci trend celkového zastúpenia žien na riadiacich pozíciách, a to z 37,50 % v roku 2018 na 48,70 % v roku 2024; zdôrazňuje, že pretrvávajúce nedostatočné zastúpenie žien na vyšších riadiacich pozíciách stále vyvoláva obavy, a nabáda súd, aby naďalej posilňoval cielené opatrenia zamerané na podporu kariérneho postupu a možností žien dosiahnuť vedúce pozície pri plnom dodržiavaní zásad zásluh a transparentnosti;
25.	víta vytvorenie akčného plánu týkajúceho sa Dohovoru Rady Európy o predchádzaní násiliu na ženách a domácemu násiliu a o boji proti nemu (ďalej len „Istanbulský dohovor“), na základe ktorého sa zosúlaďujú opatrenia, vydávajú odporúčania a organizujú informačné a vzdelávacie opatrenia pre všetkých zamestnancov s cieľom predchádzať prípadom obťažovania; berie na vedomie ďalšie oznámené opatrenia, ktoré zahŕňajú pokračovanie spolupráce s vnútroštátnymi organizáciami pôsobiacimi v oblasti predchádzania násiliu páchanému na ženách, dodatočné iniciatívy na zvyšovanie informovanosti a školenia, ktoré zdôrazňujú najmä vplyv mikroagresií a rodových predsudkov; v tejto súvislosti vyjadruje poľutovanie nad chýbajúcim povinným školením sudcov Súdneho dvora, ako sa uvádza v odpovediach Súdneho dvora na dotazník týkajúci sa absolutória za rok 2024; naliehavo preto vyzýva na začlenenie všetkých jednotlivcov, a to zamestnancov aj sudcov Súdneho dvora, do povinných školení v oblasti predchádzania násiliu páchanému na ženách;
26.	s uznaním berie na vedomie rozmanitosť úsilia Súdneho dvora a jeho opatrení, ktoré zaviedol medzi svojimi zamestnancami, a to aj vo fáze prijímania do zamestnania, a ktoré podporujú rovnosť, začlenenie, vzájomný rešpekt a rozmanitosť; predovšetkým berie na vedomie začatie novej odbornej prípravy v oblasti rozmanitosti a začlenenia v roku 2024 so zameraním na prevenciu mikroagresie a od roku 2025 dve nové školenia o stanovovaní zdravých hraníc na zlepšenie výkonnosti a o prostredí bez obťažovania, ktoré boli zorganizované na základe odporúčaní medziútvarovej pracovnej skupiny Súdneho dvora pre Istanbulský dohovor; s uznaním berie na vedomie personalizované podporné opatrenia Súdneho dvora (týkajúce sa úloh, pracovného času a pracovných priestorov) zavedené od roku 2022 pre zamestnancov so zdravotným postihnutím, zapojenie inštitúcie do Týždňa povedomia o zdravotnom postihnutí, ktorý bol zorganizovaný v roku 2024, a vývoj pilotného programu pre stážistov so zdravotným postihnutím od roku 2025; vyzýva Súdny dvor, aby informoval orgán udeľujúci absolutórium o výsledku tohto programu;
27.	víta skutočnosť, že medzi zamestnancami Súdneho dvora sú zastúpení štátni príslušníci všetkých členských štátov Únie; konštatuje však, že niektoré štátne príslušnosti sú zastúpené viac než iné, pričom niektoré z nich sú do veľkej miery zastúpené nadmerne; podporuje Súdny dvor v zintenzívnení jeho úsilia o čo najširšiu propagáciu oznámení o voľných pracovných miestach prostredníctvom medziinštitucionálnych webových sídel, sietí sociálnych médií a úradu EPSO; na základe správy o následných opatreniach berie na vedomie záväzok Súdneho dvora preskúmať relevantné údaje na zavedenie cielených opatrení zameraných na zlepšenie geografického zastúpenia svojich zamestnancov vrátane stážistov; víta úsilie Súdneho dvora o zvýšenie povedomia o programoch stáží medzi vnútroštátnymi správnymi orgánmi a stálymi zastúpeniami nedostatočne zastúpených členských štátov;  s uspokojením konštatuje, že pokiaľ ide o stáže v rámci Európskej siete odbornej justičnej prípravy (EJTN), Súdny dvor dostal v roku 2024 žiadosti od troch nových členských štátov, ktoré sa po prvýkrát zapojili do jeho dlhodobého programu odbornej prípravy pre vnútroštátnych odborníkov v oblasti justície.
28.	oceňuje opatrenia Súdneho dvora v oblasti (právnej) viacjazyčnosti v roku 2024, ako je dokončenie a spustenie webového sídla o viacjazyčnosti, spoluorganizácia prvého ročníka letnej školy spolu s ďalšími inštitúciami Únie, úzka spolupráca s členskými štátmi na vytvorení súboru externých odborných znalostí s cieľom riešiť nárast objemu prekladov a pokryť všetky jazykové kombinácie, opatrenia na zvýšenie informovanosti pre trh s externými prekladateľskými službami a pokračujúca modernizácia postupov a zručností v oblasti používania digitálnych prekladateľských nástrojov (vrátane nástrojov súvisiacich s umelou inteligenciou);
29.	oceňuje Súdny dvor za jeho opatrenia na riešenie výziev v oblasti prijímania zamestnancov a na propagáciu Luxemburska ako miesta výkonu práce medzi mladými absolventmi; s uznaním berie na vedomie prínos Súdneho dvora k vytvoreniu a zavedeniu príspevku na bývanie vyplácaného so spätnou účinnosťou od 1. januára 2025 zamestnancom v nižších platových triedach, k príprave výberových konaní EPSO osobitne zameraných na zamestnancov, ktorí majú byť zamestnaní v Luxembursku, ako aj k organizácii informačných stretnutí a letných škôl; nabáda na intenzívnejšiu spoluprácu s úradom EPSO a inými inštitúciami s cieľom rozšíriť skupinu kvalifikovaných uchádzačov a posilniť súťažné výberové konania v špecializovaných oblastiach; na základe správy o následných opatreniach konštatuje, že Súdny dvor v mene medziinštitucionálnej skupiny na vysokej úrovni uskutočnil pilotný projekt/prieskum s cieľom zistiť, či by bolo možné uzavrieť zmluvu na služby prenájmu dočasného bývania (t. j. na obdobie najviac jedného roka) za trhovú cenu (alebo nižšiu), ktorú by platili priamo zamestnanci; ďalej konštatuje, že prieskum bol úspešný, a preto pracovná skupina predložila zúčastneným inštitúciám dohodu o úrovni poskytovaných služieb s cieľom poveriť Súdny dvor, aby viedol rokovania o nehnuteľnostiach so subjektmi, ktoré predložili vhodné projekty; vyzýva Súdny dvor, aby informoval orgán udeľujúci absolutórium o následných opatreniach v tejto veci;
[bookmark: _Hlk215138302]30.	poznamenáva, že Súdny dvor prijal v rámci všeobecného systému (platených) stáží 201 stážistov; ďalej poznamenáva, že 34 % pôvodne vybraných uchádzačov ponuku Súdneho dvora odmietlo po tom, ako si uvedomili vysoké životné náklady v Luxembursku; opätovne zdôrazňuje, že stáže by mali byť odmeňované v súlade s uznesením Európskeho parlamentu zo 14. júna 2023 o kvalitných stážach v Únii (2020/2005(INL)), v ktorom sa požaduje, aby boli všetky stáže v Únii platené; víta, že v súčasnosti všetci stážisti na Súdnom dvore dostávajú počas svojho pobytu grant, najmä od Súdneho dvora a v niektorých osobitných prípadoch z iných zdrojov; berie na vedomie, že Súdny dvor prijíma len niekoľko stážistov (v roku 2024 ich bolo sedem) platených z iných zdrojov a na krátke obdobia;
31.	konštatuje, že v roku 2024 bolo zdokumentovaných 17 prípadov vyhorenia, z toho osem nových prípadov bolo nahlásených v roku 2024 a deväť prípadov bolo nahlásených v roku 2023, pričom dotknutým zamestnancom bola poskytnutá odborná podpora a usmernenie; s uznaním konštatuje, že v roku 2024 bol Súdny dvor naďalej priekopníkom v iniciatívach, ktoré podporujú fyzickú a duševnú pohodu zamestnancov a riešia vyhorenie a psychosociálne riziká a medzi ktoré patria napríklad konzultácie so sociálnym pracovníkom či psychológom, prednášky o bdelej pozornosti (mindfulness) a digitálnej rovnováhe, špecializované semináre a činnosti na zvyšovanie povedomia o zdravotných problémoch, školenia o prvej pomoci a nábor dvoch psychológov na čiastočný úväzok; uznáva úspech, pokiaľ ide o využívanie flexibilných foriem organizácie práce vrátane systému práce na diaľku Súdneho dvora, ktorý sa v konečnom dôsledku usiluje o lepšiu rovnováhu medzi pracovným a súkromným životom zamestnancov;
32.	konštatuje, že v roku 2023 sa začalo administratívne zisťovanie vo veci údajného sexuálneho obťažovania týkajúcej sa jedného zamestnanca a že táto vec bola v roku 2024 ukončená uložením sankcie; konštatuje, že v roku 2024 sa nezačalo žiadne nové administratívne zisťovanie týkajúce sa obťažovania;
Etický rámec, transparentnosť a prístup občanov k spravodlivosti
33.	berie na vedomie, že v súlade s požiadavkou uvedenou v predchádzajúcich odporúčaniach k absolutóriu bol v marci 2024 prijatý nový kódex správania pre úradníkov a ostatných zamestnancov Súdneho dvora, ktorý odráža hodnoty a záväzok Súdneho dvora dodržiavať prísne etické normy, a konštatuje, že tento kódex správania zahŕňa ustanovenia o konflikte záujmov, povinnosti lojality, povinnosti zachovávať dôvernosť a diskrétnosť, externých činnostiach, pracovných činnostiach po odchode zo služby a publikáciách, ako aj ustanovenia zamerané proti obťažovaniu, a že sa vzťahuje aj na vyslaných národných expertov a odborných justičných stážistov v rámci siete EJTN; s uspokojením konštatuje, že Súdny dvor zaviedol opatrenia na čo najširšiu prezentáciu a vysvetlenie kódexu správania a nato, aby zamestnanci plne porozumeli novým pravidlám a širšiemu právnemu rámcu, ktorého sú súčasťou, a že odborná príprava týkajúca sa kódexu správania a práv a povinností zamestnancov je povinná pre nových pracovníkov a dôrazne sa odporúča všetkým zamestnancom Súdneho dvora, pričom v roku 2024 sa na takejto odbornej príprave zúčastnilo celkovo 561 osôb (t. j. 24,75 % celkového počtu úradníkov a zamestnancov Súdneho dvora); ďalej konštatuje, že podobná odborná príprava bola v roku 2024 ponúknutá aj novým členom Súdneho dvora; s uznaním berie na vedomie sieť „dôverných poradcov“ Súdneho dvora, ktorí pomáhajú zamestnancom v prípade obťažovania, ako aj program riadenia talentov ponúkaný administrátorom s vysokým potenciálom, ktorý zahŕňa okrem iného etické líderstvo; nabáda Súdny dvor, aby postupne posilňoval poskytovanie odbornej prípravy týkajúcej sa kódexu správania všetkým zamestnancom bez výnimky s cieľom zabezpečiť spoločné chápanie etických noriem v celej inštitúcii;
34.	konštatuje, že po prijatí kódexu správania členov a bývalých členov Súdneho dvora boli vyhlásenia členov Súdneho dvora o záujmoch uverejnené online, aby sa predišlo akémukoľvek prípadnému konfliktu záujmov pri riešení predmetných vecí; na základe správy o následných opatreniach s uspokojením konštatuje, že Súdny dvor v roku 2024 podpísal dohodu, ktorou sa zriaďuje medziinštitucionálny „etický orgán EÚ“, ktorého úlohou je okrem iného vypracovať spoločné minimálne normy správania členov signatárskych inštitúcií; oceňuje, že Súdny dvor si v rámci tohto orgánu zachováva štatút pozorovateľa v snahe zachovať nezávislosť súdnictva;
35.	berie na vedomie spoľahlivú politiku Súdneho dvora v oblasti odhaľovania a prevencie konfliktov záujmov v rámci inštitúcie a v súvislosti s javom otáčavých dverí, pričom v novom kódexe správania sa vymedzujú osobitné a prísnejšie pravidlá pre manažérov a referendárov; poznamenáva, že v roku 2024 boli riešené tri vyhlásenia zamestnancov o potenciálnom konflikte záujmov, pričom žiadne z nich si nevyžiadalo nápravné opatrenia; ďalej poznamenáva, že v roku 2024 oznámilo 57 zamestnancov svoj zámer pracovať aj po odchode zo Súdneho dvora, pričom žiadny z nich nemusel absolvovať obdobie, počas ktorého sa osoba musí vyhýbať akýmkoľvek konfliktom záujmov; konštatuje však, že takéto obdobie vo veci, ktorú v roku 2023 predložil bývalý vedúci zamestnanec, pokračovalo aj v roku 2024; konštatuje, že v roku 2024 nebol Súdnemu dvoru nahlásený žiadny prípad oznamovania protispoločenskej činnosti;
36.	na základe správy o následných opatreniach konštatuje, že politika vylúčenia sudcov v prípadoch skutočného alebo zjavného konfliktu záujmov je už povinná a že Súdny dvor sa opiera o odskúšaný mechanizmus na predchádzanie konfliktom záujmov, pričom tento mechanizmus sa vzťahuje na proces výberu členov Súdneho dvora a je plne účinný pri ich nástupe do funkcie;
37.	konštatuje, že v roku 2024 mali všetci členovia Súdneho dvora bydlisko v Luxembursku v súlade s článkom 14 štatútu;
38.	poznamenáva, že zoznam externých činností vykonávaných členmi Súdneho dvora aj Všeobecného súdu je uverejnený na webovom sídle Súdneho dvora od roku 2018 a že takéto činnosti sú schválené len vtedy, ak sú zlučiteľné s požiadavkami kódexu správania členov Súdneho dvora a s ich povinnosťami byť k dispozícii na výkon súdnych činností; na základe správy o následných opatreniach víta záväzok Súdneho dvora analyzovať možnosti zlepšenia kvality a čitateľnosti zverejnených informácií týkajúcich sa externých činností;
39.	pripomína odporúčanie Európskeho parlamentu z roku 2023 adresované všetkým inštitúciám Únie, aby sa dohodli na jednotnom systéme používania služobných vozidiel, ktorý by sa mal uplatňovať horizontálne; v tejto súvislosti a na základe správy o následných opatreniach konštatuje, že Súdny dvor, Dvor audítorov, Európsky parlament a Komisia zriadili v roku 2024 medziinštitucionálnu pracovnú skupinu zameranú na výmenu informácií o príslušných postupoch a určenie spôsobov harmonizácie pravidiel pri súčasnom rešpektovaní autonómie a špecifík každej inštitúcie; pripomína stanovisko Európskeho parlamentu, že k využívaniu vozového parku nad rámec prísneho plnenia povinností členov Súdneho dvora by nemalo dochádzať za žiadnych okolností; na základe správy o následných opatreniach ďalej konštatuje, že pracovná skupina vykonala porovnávaciu analýzu tejto problematiky a zaoberá sa ďalšími témami týkajúcimi sa riadenia vozového parku; vyzýva pracovnú skupinu, aby v tejto veci urýchlene konala a čo najskôr informovala orgán udeľujúci absolutórium o výsledkoch svojej práce a záveroch;
40.	konštatuje, že Súdny dvor v roku 2024 neoznámil žiadne prípady podvodu, korupcie alebo zneužitia finančných prostriedkov Únie; konštatuje, že stratégia Súdneho dvora pre boj proti podvodom je neoddeliteľnou súčasťou jeho integrovaného rámca vnútornej kontroly a riadenia rizík, s osobitným dôrazom na riziká neoprávneného zverejňovania informácií; konštatuje, že jeho vnútorný regulačný rámec zahŕňa rozhodnutie o vyšetrovaní podvodov, korupcie alebo nezákonnej činnosti proti záujmom Únie a rozhodnutie a usmernenia o oznamovaní protispoločenskej činnosti vrátane ustanovení o informáciách a ochrane oznamovateľov;
41.	víta zapojenie Súdneho dvora do zlepšovania transparentnosti, prístupu k spravodlivosti a otvorenosti voči verejnosti, čím prispieva k posilňovaniu dôvery verejnosti v inštitúcie Únie a zároveň vyvažuje ďalšie základné záujmy, ako je pokojný priebeh súdnych konaní, dôvernosť konaní a ochrana osobných údajov; zdôrazňuje, že vyššia transparentnosť musí slúžiť aj na posilnenie dôvery verejnosti v judikatúru Súdneho dvora; nabáda Súdny dvor, aby pokračoval v úsilí o zlepšenie zrozumiteľnosti, prístupnosti a predvídateľnosti svojej judikatúry, najmä v prípadoch s významným ústavným alebo spoločenským vplyvom; konštatuje, že Súdny dvor v roku 2024 posilnil službu strímingu vypočutí na Súdnom dvore a Všeobecnom súde prostredníctvom webového sídla Curia, čím občanom uľahčil prístup k súdnym činnostiam Súdneho dvora; v tejto súvislosti víta, že vďaka reforme súdnictva prijatej v roku 2024 sa zvýšila transparentnosť prejudiciálneho konania tým, že sa umožnilo uverejňovanie písomných pripomienok na webovom sídle Súdneho dvora v primeranej lehote po skončení súdneho konania;
42.	na základe správy o následných opatreniach s uspokojením konštatuje, že v nadväznosti na úspešný pilotný projekt, ktorý sa začal v roku 2022, a na aktualizáciu svojho rokovacieho poriadku v roku 2024 Súdny dvor rozšíril strímingovú službu tak, aby zahŕňala dôležité veci prejednávané päťčlennou komorou, ako aj takmer živý stríming vypočutí prednesov a priamy prenos vyhlásení rozsudkov a návrhov generálnych advokátov; ďalej konštatuje, že od 1. septembra 2024 zostávajú videozáznamy vypočutí s vyhlásením rozsudkov a prednesom návrhov trvalo dostupné na webovom sídle Súdneho dvora a videozáznamy prednesov sú prístupné ešte jeden mesiac po vypočutí; s uznaním konštatuje, že Všeobecný súd prijal podobné opatrenia na zabezpečenie rozšíreného prístupu verejnosti k svojim konaniam;
43.	poznamenáva, že Súdny dvor v roku 2024 zaregistroval 20 žiadostí o prístup verejnosti k administratívnym dokumentom a v 15 prípadoch udelil prístup k administratívnym dokumentom; konštatuje, že európska ombudsmanka sa nezaoberala žiadnym prípadom týkajúcim sa Súdneho dvora;
Digitalizácia, kybernetická bezpečnosť a ochrana údajov
44.	konštatuje, že v roku 2024 sa v porovnaní s rokom 2023 rozpočtové výdavky znížili o 9 % na projekty v oblasti IT a o 69 % na projekty v oblasti kybernetickej bezpečnosti, zatiaľ čo v prípade IT vybavenia sa zvýšili o 16 % a v prípade služieb, licencií a vybavenia v oblasti kybernetickej bezpečnosti o 2 %; konštatuje, že výrazný pokles projektov v oblasti IT je spôsobený tým, že určité projekty v oblasti kybernetickej bezpečnosti vstúpili v roku 2024 do prevádzkovej fázy, a preto sú súvisiace výdavky zahrnuté do rozpočtu na štandardnú prevádzku;
45.	oceňuje Súdny dvor za pokrok dosiahnutý v roku 2024 v rôznych digitálnych projektoch, ako je napríklad zavedenie modernizovaného programu SIGA pre integrovanú správu údajov a vecí, intenzívnejšie a lepšie využívanie aplikácie HAN/Ares (systém registrácie a správy elektronických dokumentov Súdneho dvora), zavedenie systému EU Sign (systém na digitálne podpisovanie) a prepracovanie webového sídla Curia aj vyhľadávacieho nástroja InfoCuria; uznáva, že je dôležité zvýšiť využívanie aplikácie e-Curia na elektronické podávanie a oznamovanie procesných písomností;
46.	konštatuje, že Súdny dvor pokračoval v automatizácii svojich procesov, keďže od roku 2024 používa na spracovanie opakujúcich sa úloh, ako je napríklad prepis vypočutí a úhrada faktúr, robotický softvér; očakáva, že používanie robotických riešení na automatizáciu procesov pomôže optimalizovať zdroje na celom Súdnom dvore; uznáva význam medziinštitucionálnej spolupráce, ktorá je pre Súdny dvor prínosná, pokiaľ ide o efektívnosť vyplývajúcu z používania hlavných IT systémov na správu dokumentov a záznamov (HAN/Ares), ľudské zdroje (Sysper a Staff matters), správu finančných záznamov (SAP) a iných systémov Komisie (založených na umelej inteligencii), napríklad na prekladateľské služby (eTranslation);
47.	so záujmom berie na vedomie, že v roku 2024 bol spustený pilotný projekt, ktorý všetkým oddeleniam na Súdnom dvore poskytol prístup k virtuálnym asistentom; zdôrazňuje, že pri používaní nástrojov umelej inteligencie je dôležité zabezpečiť dodržiavanie etických zásad, a najmä usmernení Súdneho dvora v oblasti umelej inteligencie prijatých v roku 2024, čím sa zabezpečí ľudský dohľad nad zásadou nezávislosti súdnych konaní; zdôrazňuje, že používanie nástrojov umelej inteligencie v justičnom prostredí nikdy nesmie nahradiť ľudskú právnu argumentáciu alebo diskrečnú právomoc súdu, ani oslabiť osobnú zodpovednosť sudcov; v tejto súvislosti vyzdvihuje dozornú úlohu správnej rady Súdneho dvora pre umelú inteligenciu; oceňuje Súdny dvor za komplexný program odbornej prípravy, ktorý zaviedol v roku 2024, počnúc Mesiacom informovanosti o umelej inteligencii, ktorý zahŕňal školenia, okrúhle stoly s odborníkmi na umelú inteligenciu, webináre a sústredenia, čím urobil prvý a dôležitý krok k vytváraniu povedomia zamestnancov o stratégii a usmerneniach Súdneho dvora v oblasti umelej inteligencie, ako aj o umelej inteligencii vo všeobecnosti; berie na vedomie, že zamestnanci takisto absolvujú kurzy o manažmente zmien, prenose znalostí, mentorstve a duševnej agilnosti, ktoré im pomáhajú prispôsobiť sa novým technológiám; vyzýva Súdny dvor, aby pokračoval v organizovaní takýchto programov odbornej prípravy a zvyšovania povedomia;
48.	na základe správy o následných opatreniach konštatuje, že po nadobudnutí účinnosti nového nariadenia o kybernetickej bezpečnosti začiatkom roka 2024 Súdny dvor vypracoval akčný plán pre kybernetickú bezpečnosť a realizuje súvisiace projekty v oblasti IT infraštruktúry; konštatuje, že Súdny dvor vykonáva každoročne aspoň tri testy obnovy systémov po havárii, ktoré sa týkajú miestnych systémov, telekomunikačných služieb a automatického prepnutia po poruche u poskytovateľa internetu na záložný systém;
49.	konštatuje, že operatívne spôsobilosti v oblasti kybernetickej bezpečnosti sa v roku 2024 ešte viac posilnili s cieľom dosiahnuť súlad s nariadením (EÚ, Euratom) 2023/2841 a riešiť rastúci počet kybernetických útokov; konštatuje, že v roku 2024 nedošlo k žiadnym závažným kybernetickým útokom; so znepokojením konštatuje, že mesačne bolo zaznamenaných a analyzovaných v priemere 142 bezpečnostných incidentov, z ktorých niektoré si vyžadovali ľudský zásah; zdôrazňuje, že kybernetická bezpečnosť je strategickou investíciou, ktorá je nevyhnutná na zabezpečenie nezávislosti súdnictva, integrity údajov a kontinuity súdnej činnosti, a preto zdôrazňuje potrebu trvalých a predvídateľných investícií do spôsobilostí, odbornej prípravy zamestnancov a medziinštitucionálnej spolupráce v oblasti kybernetickej bezpečnosti;
50.	konštatuje, že vyšetrovanie európskeho dozorného úradníka pre ochranu údajov (EDPS) týkajúce sa využívania cloudových služieb poskytovaných spoločnosťami Amazon Web Services a Microsoft na základe zmlúv Cloud II inštitúciami, orgánmi a agentúrami Únie bolo v roku 2025 uzavreté; ďalej konštatuje, že Súdny dvor v nadväznosti na toto vyšetrovanie nedostal žiadne odporúčania;
51.	konštatuje, že Súdny dvor v rámci svojej komplexnej iniciatívy na zlepšenie prístupnosti pre zraniteľné osoby a ich začlenenie naďalej uplatňuje koncepciu tzv. prístupnosti už v štádiu návrhu v prípade akejkoľvek zmeny a vývoja svojich IT systémov; konštatuje, že v nadväznosti na audit webového sídla Curia v roku 2023 Súdny dvor zavádza technológie na zlepšenie prístupnosti sídla pre širokú škálu používateľov, ako sú osoby so zrakovým postihnutím, sluchovým postihnutím alebo s poruchami učenia; vyzýva Súdny dvor, aby o tejto záležitosti priebežne informoval orgán udeľujúci absolutórium;
Budovy
52.	na základe správy o následných opatreniach konštatuje, že v rámci dvoch pilotných projektov týkajúcich sa najefektívnejšieho využívania priestorov Súdneho dvora sa v roku 2024 uskutočnilo niekoľko seminárov, ktoré viedli k vytvoreniu dvoch dispozícií prispôsobených potrebám jednotlivých útvarov; poznamenáva, že činnosti nadväzujúce na tieto projekty boli pozastavené, aby sa najskôr poskytol čas na posúdenie vplyvu, ktorý by integrácia umelej inteligencie mohla mať na pracovné metódy Súdneho dvora a v konečnom dôsledku na využívanie priestoru a kancelárií; 
53.	berie na vedomie, že Súdny dvor v roku 2024 ďalej pokračoval vo svojej komplexnej iniciatíve zameranej na zlepšenie prístupnosti pre osoby so zdravotným postihnutím a ich začlenenia; predovšetkým berie na vedomie, že Súdny dvor vypracoval dlhodobý akčný plán, ktorý má zabezpečiť, aby jeho budovy splnili zákonné normy prístupnosti do 1. januára 2032, ako vyžadujú luxemburské právne predpisy; oceňuje, že Súdny dvor vypracoval v súvislosti s istými časťami svojej infraštruktúry súpis miest, ktoré treba upraviť, a poveril architekta vypracovaním štúdie uskutočniteľnosti, v ktorej sa určia potrebné opatrenia, ktoré treba prijať; vyzýva Súdny dvor, aby o tejto záležitosti priebežne informoval orgán udeľujúci absolutórium;
Životné prostredie a udržateľnosť
54.	vyjadruje Súdnemu dvoru uznanie za jeho pokračujúce úsilie a významný pokrok pri znižovaní jeho environmentálnej stopy v roku 2024, o čom svedčí jeho výkonnosť v porovnaní s východiskovými hodnotami podľa schémy pre environmentálne manažérstvo a audit (EMAS) z roku 2015, pričom k zníženiu v prepočte na ekvivalent plného pracovného času došlo pri mnohých druhoch spotreby/emisií (vykurovanie: –37,5 %; elektrina: –29,3 %; spotreba papiera: –64,2 %; odpad z kancelárií a jedální: –40,4 %; emisie skleníkových plynov: –26,7 %); konštatuje celkové zlepšenie v porovnaní so zníženými hodnotami nahlásenými za rok 2023; uznáva, že tieto výsledky spolu s podmienkami na trhu viedli k zníženiu výdavkov na energiu o 18 % v porovnaní s prognózami; v tejto súvislosti oceňuje pevné začlenenie udržateľnosti do rámca pre riadenie rizík a zodpovednosť Súdneho dvora, ako sa vyžaduje v jeho certifikácii EMAS;
55.	víta značné investície uskutočnené v roku 2024 na zvýšenie energetickej hospodárnosti budov Súdneho dvora vrátane takmer 1,5 milióna EUR na rozsiahlu inštaláciu LED osvetlenia a viac ako 0,4 milióna EUR na izoláciu budov; s uspokojením konštatuje, že všetka nakúpená elektrická energia pochádzala z obnoviteľných zdrojov a že vykurovanie sa zabezpečuje prostredníctvom centralizovaného systému na biomasu; víta záväzok Súdneho dvora zabezpečiť nadčasovosť svojich dodávok zelenej energie prostredníctvom plánovanej účasti na zmluvách o nákupe energie (PPA);
56.	oceňuje Súdny dvor za jeho nekompromisný prístup k udržateľnému obstarávaniu prostredníctvom kategorizácie výziev na predkladanie ponúk („mierne zelená“, „stredne zelená“, „vysoko zelená“) na základe vplyvu ich environmentálnych doložiek, systematického využívania nástrojov, ako je povinné sebahodnotenie „ekologickej výkonnosti“, a konzultácie s medziinštitucionálnym asistenčným pracoviskom pre udržateľné verejné obstarávanie; konštatuje, že v roku 2024 osem veľkých verejných súťaží s hodnotou nad 60 000 EUR patrilo do kategórie „zelené nákupy“, pričom šesť z nich obsahovalo zásadné environmentálne doložky; víta najmä úspešné vykonávanie novej zmluvy o poskytovaní stravovacích služieb, ktorá si vyžaduje udržateľné postupy týkajúce sa potravín a má certifikáciu ISO 14001, ako aj dosiahnutie cieľa obmedziť „mierne zelené“ verejné súťaže na úroveň výrazne nižšiu než cieľových 50 %;
57.	oceňuje Súdny dvor za jeho komplexnú a účinnú stratégiu udržateľnej mobility pre zamestnancov a členov; v tejto súvislosti berie na vedomie pokračujúce dotácie na verejnú dopravu v prípade cezhraničného dochádzania do zamestnania a program Vel'Oh! pre cyklistov, ako aj významné zlepšenia infraštruktúry vrátane inštalácie viacerých nabíjacích bodov pre elektrické a hybridné vozidlá v roku 2024; 
58.	konštatuje významný posun smerom k udržateľným pracovným metódam, keďže členovia Súdneho dvora výrazne častejšie využívajú videokonferencie s cieľom vyhnúť sa cestovaniu, o čom svedčí 131 „služobných ciest“ v takejto forme v roku 2024 v porovnaní s iba tromi v roku 2019; ďalej víta prebiehajúcu digitalizáciu procesov, ktorá bola spolu s odstránením 80 % osobných tlačiarní kľúčovou hnacou silou radikálneho zníženia spotreby papiera na Súdnom dvore;
Medziinštitucionálna spolupráca
59.	berie na vedomie spoluprácu Súdneho dvora s inými inštitúciami, a najmä zdieľané aplikácie a hostingové služby používané na základe dohôd o úrovni poskytovaných služieb s Komisiou, ako aj účasť na medziinštitucionálnom obstarávaní, vďaka ktorým mohol Súdny dvor optimalizovať náklady a zdroje; uznáva význam medziinštitucionálnej spolupráce Súdneho dvora s tímom reakcie na núdzové počítačové situácie v európskych inštitúciách, orgánoch a agentúrach (CERT-EU) a Agentúrou Európskej únie pre kybernetickú bezpečnosť (ENISA) vrátane účasti v technických poradných skupinách pre nástroje, metodiky a informovanosť, ako aj zapojenie do iniciatívy tímu CERT-EU v oblasti generatívnej umelej inteligencie;
60.	berie na vedomie, že Súdny dvor uzavrel niekoľko dohôd o úrovni poskytovaných služieb týkajúcich sa údržby IT infraštruktúry, používania nástrojov v oblasti ľudských zdrojov, vyplácania niektorých individuálnych nárokov a používania systému na správu dokumentov HAN/Ares; víta obnovenie ročnej dohody o financovaní uzavretej s prekladateľskými službami iných inštitúcií Únie; berie na vedomie, že v roku 2024 podpísal s Komisiou a Európskym parlamentom dve memorandá o porozumení: memorandum o porozumení o rozdelení finančného zaťaženia v súvislosti s používaním nástroja na testovanie na diaľku v prípade medziinštitucionálnych akreditačných testov a memorandum o porozumení o rozdelení nákladov na spoločné osvetové činnosti tlmočníckych služieb;
61.	oceňuje, že Súdny dvor plne spolupracuje s Európskym úradom pre boj proti podvodom (OLAF), Dvorom audítorov, EDPS a európskou ombudsmankou; berie na vedomie partnerstvo Súdneho dvora so sieťou EJTN, ktoré Súdnemu dvoru pomáha v jeho práci zameranej na podporovanie spoločnej justičnej kultúry v celej Únii, zabezpečovanie konzistentného a jednotného uplatňovania práva Únie vo všetkých členských štátoch a posilňovanie vzájomnej dôvery medzi vnútroštátnymi súdnymi orgánmi a Súdnym dvorom; v tejto súvislosti oceňuje organizovanie výročných stretnutí so spravodajcami vnútroštátnych súdov, stretnutí tematických skupín, webinárov a návštev zástupcov Súdneho dvora na vnútroštátnych súdoch a naopak; za rok 2024 berie na vedomie najmä výročné stretnutie spravodajcov siete EJTN, ktoré sa konalo v Bruseli, návštevu delegácie Všeobecného súdu vo Varšave, ako aj výročné zasadnutie sudcov s osobitnou konferenciou, ktorá sa konala na Súdnom dvore pri príležitosti 20. výročia rozšírenia v roku 2004; ďalej na základe správy o následných opatreniach konštatuje, že v roku 2024 sa na seminároch zúčastnil vyšší počet sudcov a že prihlášky do programov dlhodobej odbornej prípravy Súdneho dvora po prvý raz predložili vnútroštátni odborníci z oblasti justície z troch nových členských štátov;
62.	víta skutočnosť, že Súdny dvor a Európsky parlament sa rozhodli organizovať výročné stretnutia, ktoré majú byť príležitosťou na dialóg o témach spoločného záujmu, ako je administratíva, potenciál na zlepšenie justičného systému či vnímanie právneho štátu občanmi; poznamenáva, že prvé takéto stretnutie sa konalo v marci 2024;
Komunikačná činnosť
63.	konštatuje, že Súdny dvor pravidelne organizuje návštevy, pričom v roku 2024 bolo zaregistrovaných celkovo 16 319 návštevníkov; poznamenáva, že v tom istom roku sa na Dni otvorených dverí Súdneho dvora zúčastnilo približne 2 500 z uvedeného počtu návštevníkov; ďalej konštatuje, že okrem pravidelných návštev Súdneho dvora organizuje aj virtuálne návštevy; poznamenáva, že 7 % všetkých návštevníkov Súdneho dvora v roku 2024 absolvovalo návštevu virtuálne, pričom 43 % z týchto návštevníkov boli študenti;
64.	konštatuje, že v roku 2024 Súdny dvor posilnil svoje úsilie o komunikáciu s občanmi Únie tým, že zvýšil svoj dosah na sociálnych sieťach; konštatuje, že na konci roka 2024 sa počet odberateľov účtu Súdneho dvora na LinkedIn zvýšil o 26 % a počet sledovateľov dvoch účtov Súdneho dvora na sieti X (bývalý Twitter) sa zvýšil o 2,5 %, zatiaľ čo počet pozretí na jeho kanáli YouTube sa zvýšil o 137 % a počet jeho odberateľov na YouTube sa v porovnaní s predchádzajúcim rokom zvýšil o viac ako 329 %; konštatuje, že prudký nárast počtu pozretí a počtu odberateľov bol čiastočne spôsobený propagačnou kampaňou, ktorú zorganizoval Súdny dvor;
65.	poznamenáva, že Súdny dvor v roku 2024 začal štúdiu o rozšírení svojej prítomnosti na sociálnych sieťach, ktorá viedla k rozhodnutiu vytvoriť si účty na sieťach a komunikačných platformách Instagram, Bluesky, Threads a WhatsApp v roku 2025;
66.	s uznaním berie na vedomie ďalšie kľúčové opatrenia a plány Súdneho dvora na zvýšenie transparentnosti a prístupnosti a na uspokojenie potrieb odborníkov pracujúcich v oblasti práva, médií a širokej verejnosti (vrátane mladších generácií), ako je prepracovanie webového sídla Súdneho dvora so zavedením nového (jedného) vyhľadávača, spustenie novej viacjazyčnej platformy Web TV s obsahom týkajúcim sa práce a rozhodnutí Súdneho dvora, uverejňovanie videí na sociálnych sieťach, zjednodušenie jazyka používaného v tlačových správach Súdneho dvora a revízia výročných správ Súdneho dvora s cieľom poskytnúť jasnejšie prehľady a štatistiky týkajúce sa judikatúry.

